༔ དགེ་བ་ཆོས་སྡུད་ཀྱི་ཚུལ་ཁྲིམས་དང་༔ སེམས་ཅན་དོན་བྱེད་ཀྱི་
ཚུལ་ཁྲིམས་ཏེ༔ དེ་ཡང་མི་དགེ་བ་བཅུ་སྡོམ་པ་དང་༔ ཕར་ཕྱིན་དྲུག་དང་༔ བསྡུ་བའི་
དངོས་པོ་གཞིའི་སྒོ་ནས་སོ༔ བཟོད་པ་ལ་ཡང་གསུམ་སྟེ༔ འཁོར་བ་སྤོང་བའི་སྡུག་
བསྔལ་ལ་མི་འཇིགས་སྙམ་པའི་བཟོད་པ༔ སེམས་ཅན་གྱི་དོན་བྱེད་པ་ལ་དཀའ་བ་
དང་དུ་ལེན་པའི་བཟོད་པ་དང་༔ ཆོས་ལ་ངེས་པར་སེམས་པའི་ཟབ་མོའི་དོན་ལ་མི་
སྐྲག་པའི་བཟོད་པའོ༔ བརྩོན་འགྲུས་ལ་ཡང་གསུམ་སྟེ༔ ཐེག་པ་ཆེན་པོའི་ཆོས་ལ་
སྦྱོར་བའི་བརྩོན་འགྲུས་དང་༔ གོ་ཆས་མི་མཐུན་པའི་ཕྱོགས་ཟློག་པའི་བརྩོན་འགྲུས་
དང་༔རྣམ་པ་ཐམས་ཅད་མཁྱེན་པའི་སངས་རྒྱས་བསྒྲུབ་པ་ལ་ཆོས་མི་ཤེས་པའི་
བརྩོན་འགྲུས་སོ༔ བསམ་གཏན་ལ་ཡང་གསུམ་སྟེ༔ འཇིག་རྟེན་ཡང་དག་པའི་ལམ་
ལ་དམིགས་པའི་བསམ་གཏན་དང་༔ འཇིག་རྟེན་ལས་འདས་པའི་ལམ་ལ་དམིགས་
པའི་བསམ་གཏན་དང་༔ གཉིས་ཀ་ལ་དམིགས་པའི་ཐུན་མོང་གི་བསམ་གཏན་ནོ༔
ཤེས་རབ་ལ་ཡང་གསུམ་སྟེ༔ ཆོས་ཅན་དམིགས་སུ་མེད་པར་རྟོགས་པའི་ཤེས་རབ་
དང་༔ ཆོས་ཉིད་དམིགས་སུ་མེད་པར་རྟོགས་པའི་ཤེས་རབ་དང་༔ ཆོས་ཐམས་ཅད་
གཉིས་སུ་མེད་པར་སྨྲ་བསམ་བརྗོད་ལས་འདས་པར་རྟོགས་པའི་ཤེས་རབ་བོ༔ དེ་
དག་རྒྱུད་ལ་བརྟེན་པའི་ཐབས་རེ་རེ་ལ་ཡང་ཕ་རོལ་ཏུ་ཕྱིན་པ་བཞི་ཚང་བར་ཤེས་
དགོས་པ་ནི༔ལན་ལ་རེ་བ་མེད་པའི་སྦྱིན་པ་སེར་སྣ་དང་དབུལ་བ་འཇོམས་པ་
སྟོབས་ཀྱི་ཕ་རོལ་ཏུ་ཕྱིན་པ་དང་༔ སོ་སོའི་སྐྱེ་བོ་དང་༔ ཐེག་དམན་པའི་བསམ་པ་
དང་བྲལ་བས་གཏོང་བ་ཐབས་ཀྱི་ཕ་རོལ་ཏུ་ཕྱིན་པ་དང་༔ བདག་དང་སེམས་ཅན་
ཐམས་ཅད་ཀྱི་དབུལ་བ་རྒྱུན་གཅོད་པར་གྱུར་ཅིག་སྙམ་པས་གཏོང་བ་སྨོན་ལམ་གྱི་
ཕ་རོལ་ཏུ་ཕྱིན་པ་དང་༔ འཁོར་གསུམ་ཡོངས་སུ་དག་པས་གཏོང་བ་ཡེ་ཤེས་ཀྱི་ཕ་
རོལ་ཏུ་ཕྱིན་པ་དང་༔ དེ་ལྟར་བཞིའོ༔ དེ་བཞིན་དུ་འཁོར་བའི་འབྲས་བུ་འདོད་པ་
མ་ཡིན་པའི་ཚུལ་ཁྲིམས་ཀྱིས་མི་དགེ་བ་འཇོམས་པས་སྟོབས༔ གཡོ་སྒྱུ་ལ་སོགས་
པ་འཇིག་རྟེན་པའི་སྟོབས་མ་ཡིན་པས་ཐབས༔ བདག་གཅིག་པུས་ལྷ་མིའི་གཟུགས་
བཟང་པོ་འདོད་པ་མ་ཡིན་པར་སེམས་ཅན་ཐམས་ཅད་ཀྱི་མི་སྡུག་པ་རྣམས་ཞི་བར་
གྱུར་ཅིག༔ སྙམ་པ་སྨོན་ལམ༔དེ་དག་འཁོར་གསུམ་མི་དམིགས་པས་ཟིན་པ་ཡེ་
ཤེས་སོ༔ ༈ ཡོན་ཏན་རྗེས་སུ་དྲན་པའི་བརྩོན་འགྲུས་ཀྱིས་ལེ་ལོ་འཇོམས་པས་སྟོབས༔
གཞན་དད་དུ་རེ་བ་ལ་སོགས་པའི་འཇིག་རྟེན་པའི་བྱ་བའི་ཆེད་དུ་མ་ཡིན་པས་ཐབས༔
སེམས་ཅན་གྱི་ལེ་ལོ་རྒྱུན་བཅད་དེ༔ཡང་དག་པའི་ལམ་ལ་བརྩོན་པར་གྱུར་ཅིག་
སྙམ་པ་སྨོན་ལམ༔ འཁོར་གསུམ་མི་དམིགས་པས་ཟིན་པ་ཡེ་ཤེས་སོ༔ གཟུགས་དང་
གཟུགས་མེད་པ་སྤངས་པའི་བསམ་གཏན་གྱིས་གཡེང་བ་འཇོམས་པའི་སྟོབས༔ ལྷ་
མིའི་གོ་འཕང་ཐོབ་པར་འདོད་པ་མ་ཡིན་པར་བླ་ན་མེད་པའི་བྱང་ཆུབ་ཀྱི་ཡོན་ཏན་
ཕུན་སུམ་ཚོགས་པ་བསྒྲུབ་པའི་ཕྱིར་ཐབས༔ སེམས་ཅན་ཐམས་ཅད་ཀྱི་སེམས་རྣམ་
པར་གཡེང་བ་རྒྱུན་ཆད་པར་གྱུར་ཅིག་སྙམ་པ་སྨོན་ལམ༔ དེ་ཡང་འཁོར་གསུམ་ཡོངས་
སུ་དག་པས་ཡེ་ཤེས་སོ༔ སྟོང་ཉིད་སྙིང་རྗེའི་བདག་ཉིད་ཅན་གྱི་ཤེས་རབ་ཀྱིས་མཚན་
མའི་སྤྲོས་པ་འཇོམས་པར་བྱེད་པ་སྟོབས༔ དེ་ཉིད་དང་དུས་གསུམ་འདུ་འབྲལ་མེད་
པ་ཐབས༔ བདག་གཞན་ཐམས་ཅད་ཡང་དག་པའི་དོན་རྟོགས་པར་གྱུར་ཅིག་བསམ་
པ་སྨོན་ལམ༔ རང་གི་སེམས་ཉིད་ཡེ་ནས་ཤེས་རབ་དེ་ལྟ་བུའི་རང་བཞིན་ཡིན་པར་
ཤེས་པ་ཡེ་ཤེས་ཀྱི་ཕ་རོལ་ཏུ་ཕྱིན་པ་ཡིན་ནོ༔ དེ་ལྟར་སྟོབས་ཀྱི་ཕ་རོལ་ཏུ་ཕྱིན་པ༔
ཐབས་ཀྱི་ཕ་རོལ་ཏུ་ཕྱིན་པ༔ སྨོན་ལམ་གྱི་ཕ་རོལ་ཏུ་ཕྱིན་པ༔ ཡེ་ཤེས་ཀྱི་ཕ་རོལ་ཏུ་
ཕྱིན་པ་སྟེ༔ གོང་མའི་དྲུག་དང་ཕ་རོལ་ཏུ་ཕྱིན་པ་བཅུའོ༔ ཚུལ་དེ་ལྟར་ཉམས་སུ་བླང་
བར་བྱའོ༔ གཏོང་ཐོབ་ཀྱི་ས་མཚམས་ནི༔ ཐོབ་པའི་དུས་སུ༔ བསོད་ནམས་ཀྱི་ཚོགས་
མང་པོ་བསགས་ནས་རྒྱུད་ཡོངས་སུ་དག་པར་སྦྱངས་ཤིང་སེམས་ཅན་གྱི་དོན་ཕྱིན་
ཅི་མ་ལོག་པར་བྱ་དགོས་སྙམ་པའི་བསམ་པ་སྐྱེས་པ་དང་༔ ཆོ་ག་རྫོགས་པའི་བརྗོད་
པ་གསུམ་གྱི་ཐ་མ་ལ་ཐོབ༔ གཏོང་བའི་དུས་ནི༔ལོག་ལྟ་སྐྱེས་པས་དཀོན་མཆོག་
གསུམ་སྤངས་ཏེ༔ བསླབ་པ་ལས་འདས་ན་འཆོར་བས་དྲན་ཤེས་བཞིན་གྱི་བྱ་ར་བས༔
འབད་པ་འདོན་པ་གལ་ཆེ༔ ཉམས་ན་གསོ་བའི་ཐབས་ནི༔ རྩ་བ་ཉམས་ན་སྔར་ལྟར་
གསོ་དགོས༔ ཡན་ལག་ཉམས་ན་སློབ་དཔོན་དང་དཀོན་མཆོག་གི་སྤྱན་སྔར་བཤགས་
པར་བྱའོ༔ ནང་ལྟར་སེམས་བསྐྱེད་བསླབ་པ་ཚུལ་བཅུ་གཉིས་ཀྱི༔ དེ་ལ་དང་པོ་ངོ་
བོ་ནི༔ ཆོས་ཉིད་ཡང་དག་པའི་དོན་སྤྲོས་པ་དང་བྲལ་བ་ཡིན་པ་ལ༔ དེ་ལྟར་མ་རྟོགས་
པ་རྣམས་ལ་ཕན་སེམས་བསྐྱེད་པ་ཞིག་ཡིན༔ གཉིས་པ་ངེས་ཚིག་ནི༔ དེ་ལྟ་བུ་དེ་ཕྱི་
ལུས་ངག་གི་བྱ་བ་ལ་མི་ལྟོས་པར༔ སེམས་ཁོ་ན་བསྐྱེད་པའི་ཕྱིར་ན༔ ནང་ཞེས་བྱའོ༔
གསུམ་པ་དབྱེ་བ་ནི༔ སྨོན་འཇུག་གཉིས་ཏེ༔ དེ་ཡང་སྨོན་པ་ནི༔ སེམས་ཅན་དེ་ལྟར་
མ་རྟོགས་པ་ལ་རྟོགས་པ་ཞིག་འདོད་པ་ཡིན་ཏེ༔ དེ་ཡང་ཁ་མཁུན་ཞིང་བསྡད་པས་
མི་ཆོག༔སེམས་ཅན་ཐམས་ཅད་ཀྱི་དེ་ཐོབ་པར་བྱེད་པའི་ཐབས་སྣ་ཚོགས་ལ་ཅི་
ནས་ཀྱང་འབད་པ་གལ་ཆེའོ༔ བཞི་པ་བསླབ་བྱ་ལ་འཇུག་པའི་གང་ཟག་གི་མཚན་
ཉིད་ནི༔ སྔར་བཤད་པ་ལྟ་བུའི་སྟེང་དུ༔ རྟོགས་པའི་སྤྲོས་པ་ཆུང་བ་ཞིག་དགོས༔ ལྔ་
པ་བླང་བའི་ཡུལ་ནི༔ བླ་མ་ཤེས་རབ་རྣམ་གསུམ་ལ་བསླབ་པས་བདག་མེད་གཉིས་
ཀྱི་དོན་རྟོགས་ཏེ༔ ཆོས་བརྒྱད་དང་བྲལ་བ་ཞིག་ལས་བླང་དགོས༔ དྲུག་པ་ལེན་པའི་
ཆོ་ག་འཁོར་གསུམ་ཡང་དག་བྱས་ལ༔ འཇིག་རྟེན་གྱི་བྱ་བ་ཐ་དག་བློས་བཏང་སྟེ༔
ཡང་དག་པའི་གདམས་ངག་ཞུ་བར་བྱའོ༔ བདུན་པ་བསླབ་པའི་ཕན་ཡོན་ནི༔ ལམ་
ལོག་པ་དང་ཐེག་པ་དམན་པ་ལས་ཁྱད་པར་དུ་འཕགས༔ ང་བདག་དང་གཟུང་འཛིན་
གྱི་རྟོག་པ་ཐམས་ཅད་སྤངས་ནས་བདག་མེད་པའི་དོན་རྟོགས་པའི་དགོས་པའོ༔
བརྒྱད་པ་སེམས་བསྐྱེད་དེ་ལ་སློབ་པའི་གཏན་ཚིགས་ནི༔ བདག་གིས་སེམས་ཅན་
ཐམས་ཅད་ཡང་དག་པའི་ལམ་བདག་མེད་གཉིས་ཀྱི་དོན་ལ་འགོད་དགོས་པའོ༔ དགུ་
པ་མ་བསླབ་པའི་ཉེས་དམིགས་ནི༔ བདག་མེད་པའི་དོན་ལས་གོལ་བ་ཞིག་ཡིན་ཏེ༔
དེ་ཡང་གང་ཟག་གི་བདག་གྲུབ་མཐས་བློ་མ་བསྒྱུར་བ་སོ་སོ་སྐྱེ་བོ་དང་༔ གྲུབ་མཐའ་
ལོག་པར་ཞུགས་པའི་མུ་སྟེགས་པ་རྣམས་ཟག་པ་དང་བཅས་པའི་ཕུང་པོ་ལྔ༔སྐྱེ་
མཆེད་བཅུ་གཉིས༔ ཁམས་བཅོ་བརྒྱད་ལ་དབང་བསྒྱུར་ཞིང་ལོངས་སྤྱོད་པ་དང་༔
དེ་ཡང་རྟག་པར་མི་འདུག་དངོས་པོ་ཅན་བདག་དང་བཅས་པས༔ དགྲ་གཉེན་བདག་
གཞན་ལ་སོགས་པར་འཛིན་པ་ཞིག་ཡིན༔ དེ་ལ་རྟགས་པའི་ཉེས་པ་ནི༔ དེ་ལྟར་ང་
དང་བདག་ཏུ་བཟུང་བས༔ ཡུལ་གཞན་དུ་སྣང་བ་དེ་གཉིས་སུ་བཟུང་བས༔ བདག་
ལ་ཕན་འདོགས་པ་ལ་གཉེན་དུ་བཟུང་༔གནོད་པ་སྐྱེལ་བ་ལ་དགྲར་བཟུང་དེ་ལ་
ཆགས་སྡང་གཉིས་སྐྱེས༔ མི་དགེ་བ་སྣ་ཚོགས་སྤྱད་པས༔ ངན་སོང་དང་འཁོར་བར་
འཁྱམས༔ བདག་དེ་གང་ཟག་གང་གིས་འགེགས་ན༔ སྤྱིར་ནང་པ་སངས་རྒྱས་ཀྱིས་
འགེགས་ཁྱད་པར་དུ་ཉན་ཐོས་བྱེ་བྲག་སྨྲ་པས་འགེགས༔ཐེག་པ་ཆེན་པོའི་སྒོར་
ཞུགས་པ་རྣམས་ཀྱིས་གང་ཟག་གི་བདག་ཏུ་བཟུང་བ་ལྟ་སྨོས་ཀྱང་ཅི་དགོས༔ ཆོས་
ཀྱི་བདག་མེད་པ་ནི་ཕྱོགས་རྟོགས་ཉན་ཐོས་དང་༔ ཡང་དག་པར་མ་རྟོགས་པ་རང་
སངས་རྒྱས་འདོད་དེ༔ དེ་ཡང་ཉན་ཐོས་ཀྱིས་ཆོས་ཀྱི་བདག་མེད་པ་ལ༔ ལོག་པའི་
དོན༔ བེམས་པོར་ཁས་ལེན་པ་དང་༔རང་སངས་རྒྱས་ཀྱི་ཤེས་པ་ལས་ལོག་པའི་
དོན་གྱི་སྟོང་པའི་སེམས་ཉིད་འཛིན་པའི་ཆར་གནས་པར་འདོད་དེ༔ གྲུབ་མཐའ་དམན་
པའི་འདོད་པ་དང་མ་བྲལ་གྱི་བར་དུ་ཡང་དག་པའི་དོན་མི་ཐོབ༔ དེར་བཟུང་བའི་
ཉེས་པ་ནི༔ ཁས་ལེན་དང་འཛིན་པའི་ཆ་དེ་ལས་ཉོན་མོངས་པ་འབྱུང་ཞིང་༔ དེས་
འཁོར་བར་འཁྱམས་པའི་རྒྱུ་བྱེད་པས༔ བསྐལ་བར་འབད་ཀྱང་དོན་མེད་པའི་ལས་
ཡིན་ནོ༔ དེ་གང་ཟག་གང་གིས་འགེགས་ན༔སྤྱིར་ཐེག་པ་ཆེན་པོ་པ་རྣམས་ཀྱིས་
འགེགས༔ ཁྱད་པར་དབུ་མ་པས་ཀྱང་འགེགས་ན༔ སྔགས་ཀྱི་སྒོར་ཞུགས་པ་རྣམས་
ཀྱིས་ཕྱོགས་རིས་སུ་འཛིན་པ་ལྟ་ངན་ཡིན་ནོ༔ བཅུ་པ་བསྲུང་བའི་ཆོས་ནི༔ བདག་
མེད་པའི་དོན་ལ་བསླབ་པ་སྟེ༔ དེ་ཡང་གཉིས་ལས༔ སྨོན་པའི་བསྲུང་བྱ་ནི༔ དུས་
རྟག་ཏུ་སེམས་ཅན་ཐམས་ཅད་ཀྱིས་བདག་མེད་པའི་དོན་རྟོགས་པར་གྱུར་ཅིག༔ སྙམ་
དུ་སྨོན་ལམ་རྒྱུན་མི་ཆད་པ་དང་གཅིག༔ གཞན་བདག་མེད་པའི་དོན་སྒོམ་པ་རྣམས་
ལ་ཉིན་ལན་གསུམ༔མཚན་ལན་གསུམ་དུ་རྗེས་སུ་ཡི་རང་བསྒོམ་པ་དང་གཉིས༔
དུས་རྟག་ཏུ་བདག་མེད་པའི་དོན་ལས་མི་འདའ་བར་འབད་པ་ལ་བསླབ་པ་གལ་ཆེ༔
གཉིས་པ་འཇུག་པའི་བསྲུང་བྱ་ལ་ཕྱི་ནང་གཉིས་ཏེ༔ དང་པོ་ཕྱིའི་བསྲུང་བྱ་བཞི་ནི༔
བདག་མེད་པའི་དོན་མ་རྟོགས་ཀྱི་བར་དུ༔ དེ་སྟོན་པའི་བླ་མ་དགེ་བའི་བཤེས་གཉེན་
དང་མི་འབྲལ་བ་དང་༔ གནས་ཡུལ་སྡེ་རིས་དང་༔དགྲ་གཉེན་ཕྱོགས་ཆ་སྤང་བ་
དང་བདག་མེད་པ་སྟོང་པ་ཉིད་རྟོགས་པའི་ཆོས་ལ་ཐོས་བསམ་བསྒོམ་གསུམ་བྱ་བ་
དང་༔ མིང་རུས་ལུས་དང་གསུམ་ལ༔ བདག་ཏུ་ངེས་པར་མི་བཟུང་བ་དང་བཞིའོ༔
གཉིས་པ་ནང་གི་བསླབ་བྱ་ལ་ཡང་བཞི་སྟེ༔ ཕྱི་རོལ་གྱི་བཏགས་པའི་མིང་དང་༔ ཐ་
སྙད་ཐམས་ཅད་སེམས་ཉིད་ཀྱི་ངོ་བོ་ལ་མ་གྲུབ་པས་ཐ་སྙད་ལ་དོན་དུ་མི་བཟུང་བ་
དང་གཅིག༔ སྣོད་བཅུ་ཀྱིས་བསྡུས་པའི་དངོས་པོ་འདི་རྣམས་རྨི་ལམ་སྒྱུ་མ་ལྟ་བུར་
སྣང་ཡང་རང་བཞིན་མ་གྲུབ་པར་ཤེས་པ་དང་གཉིས༔དེ་ལྟར་གང་དུའང་མ་གྲུབ་
པ་ལ༔ སྣ་ཚོགས་སུ་འཛིན་མཁན་གྱི་སེམས་རིག་ཉིན་ལན་གསུམ་མཚན་ལན་གསུམ་
དུ་བཙལ་བ་དང་གསུམ༔ བཙལ་བས་གང་ནས་འཛིན་པའི་སེམས་ཉིད་གང་དུ་ཡང་
མ་རྙེད་པར་མིང་མེད་མཐའ་སྟོང་དུ་འདུག་པའི་དོན་ལས་མི་འདའ་བ་དང་བཞི་ལ་
བསླབ་ཅིང་འབད་པ་གལ་ཆེའོ༔ བཅུ་གཅིག་པ་གཏོང་ཐོབ་ཀྱི་ས་མཚམས་ལ༔ ཐོབ་
པའི་དུས་ནི་བླ་མ་ལས་མན་ངག་ཐོབ་པའི་དུས་ནས་ཐོབ༔ གཏོང་བའི་དུས་ནི༔ རང་
བཞིན་མེད་པར་མ་རྟོགས་པར་གཟུང་འཛིན་རང་ཀ་མའི་ཕྱིར་འབྲང་ན་འཆོར་བར་
གཉེན་པོས་སླེབ་པ་གལ་ཆེ༔ བཅུ་གཉིས་པ་ཉམས་ན་གསོ་བའི་ཐབས་ནི༔ སྔར་གྱི་
དོན་ལས་མ་ཡེངས་པར་བསླབ༔ དེ་ལྟར་བསླབ་པས༔གཟུང་འཛིན་གྱི་མདུད་པ་
ཤུགས་ཀྱིས་གྲོལ་ནས་འགྲོ༔ གསང་བའི་སེམས་བསྐྱེད་པ་ལ་བཅུ་གཅིག༔ དང་པོ་
གསང་བའི་སེམས་བསྐྱེད་པའི་ངོ་བོ་ནི༔ ཡེ་ནས་བྱ་བཙལ་ལས་འདས་ཏེ༔ བསམ་
བརྗོད་ཀྱི་མཐའ་དང་བྲལ་བས༔ སྐྱེ་མེད་ཀ་དག་ངང་རྒྱུན་དུ་ཤེས་པའོ༔ གཉིས་པ་
ངེས་པའི་ཚིག་ནི༔ དེ་ལྟ་བུའི་ངེས་ཚིག་མཚོན་ཅིང་༔ སེམས་ཅན་གྱི་བསམ་པ་ལས་
འདས་པའི་རང་བཞིན་གྱི་ཐེག་པ་འོག་མ་རྣམས་ལ་གསང་ངོ་༔གསུམ་པ་དབྱེ་བ་ནི༔
དག་པ་ཕྱོགས་གཅིག་བསྒོམ་མེད་དུ་འདོད་པ་དང་༔རང་བཞིན་ལྷུན་གྲུབ་བསྒོམ་
མེད་དུ་ཡེ་སངས་རྒྱས་པར་འདོད་པ་གཉིས་ཏེ༔དེ་ཡང་གང་དུ་ཡང་རྒྱ་མ་ཆད་པ་
ཞིག་དགོས༔ བཞི་པ་དེ་ལ་འཇུག་པའི་གང་ཟག་གི་མཚན་ཉིད་ནི༔དབང་པོ་ཡང་
རབ་བློ་དངོས་ཀྱི་ཆོས་ལ་ཡིད་དབྱུང་བ་ཞིག་དགོས༔ ལྔ་པ་བླང་བའི་ཡུལ་ནི༔ ཆོས་སྐུ་
ཐིག་ལེ་ཉག་གཅིག་རྟོགས་པས༔ བྱ་བྲལ་ཀློང་ཆེན་གྱི་ངང་ལ་གནས་པ་ཞིག་ལ་བླང་
ངོ་༔ དྲུག་པ་ལེན་པའི་ཆོ་ག་ནི༔ རིག་པ་རྩལ་གྱི་དབང་བསྐུར་ཏེ༔ ལུས་ཀྱིས་མ་དག་
པ་འཇིག་རྟེན་པའི་བྱ་བ་དང་༔དག་པ་དགེ་བའི་ལས་ཀྱི་བྱ་བ་ཐམས་ཅད་བཏང་ལ༔
སྐྱེས་བུ་བྱ་བ་ཟིན་པ་ལྟར་གནས༔ ངག་གིས་མ་དག་པ་ལོག་པའི་སྨྲ་བརྗོད་དང་དག་
པ་ཁ་ཐོན་དང་༔བཟླས་བརྗོད་ལ་སོགས་པ་སྤངས་ནས་ལྐུགས་པ་ལྟར་གནས༔
སེམས་ཀྱི་ས་མ་དག་པ་འཁོར་བའི་རྣམ་རྟོག་ཐམས་ཅད་དང་༔ དག་པ་མྱ་ངན་ལས་
འདས་པའི་རྣམ་པར་རྟོག་པ་ཐམས་ཅད་སྤངས་ཏེ༔ སྐྱེས་བུ་སྙིང་བཏོན་པ་ལྟར་གནས༔
ལར་རིག་པ་ཡེ་ནས་ཆོས་སྐུ་སྨྲ་བརྗོད་ཀྱི་ཡུལ་ལས་འདས་པ་བླ་མས་བསྟན་པ་ཙམ་
གྱིས་མཐོང་བར་འགྱུར་ཏེ༔ ཐེག་པ་ཆེན་པོ་ཟབ་ཞི་སྤྲོས་བྲལ་འོད་གསལ་འདུས་མ་
བྱས་པའི་ཆོས་འདི༔ རྟོགས་གྲོལ་དུས་གཅིག་ཏུ་གྲོལ་བ་ཆོས་ཉིད་ཡིན༔ བདུན་པ་
དེ་ལ་བསླབ་པའི་དགོས་པ་ནི༔ འཁོར་བ་མ་སྤངས་པར་རང་སར་གྲོལ་ནས༔ ཉོན་
མོངས་པ་ཡེ་ཤེས་སུ་ལྷུན་གྱིས་གྲུབ་སྟེ༔ ད་ལྟ་ཉིད་དུ་སངས་རྒྱས་པའི་ཡོན་ཏན་ཡོད་
དོ༔ བརྒྱད་པ་དེ་ལྟར་སློབ་པའི་གཏན་ཚིགས་ནི༔ རྒྱ་ཆད་ཕྱོགས་ལྷུང་མེད་པའི་དོན་
དང་ལྡན་དགོས་པས་སོ༔དགུ་པ་མ་བསླབ་པའི་ཉེས་དམིགས་ནི༔གྲུབ་མཐའི་
ཕྱོགས་སུ་ལྷུང་ནས་ཆོས་ཀྱིས་འཆིང་བར་འགྱུར་བའི་སྐྱོན་ཡོད༔བཅུ་པ་སྲུང་བྱའི་
ཆོས་ནི༔ ཐ་སྙད་ཙམ་དུ་ཆོས་ཐམས་ཅད་ཀྱི་རྩ་བ་རང་རིག་པའི་བྱང་ཆུབ་ཀྱི་སེམས་
སྐྱེ་མེད་ཀ་དག་ཏུ་འདུས་པར་ལྟ་བ་དང་༔ རིག་པ་བྱང་ཆུབ་ཀྱི་སེམས་དེ་ལ་བལྟ་བྱ་
ལྟ་བྱེད་ལ་སོགས་སྤྲོས་པ་གང་དུ་ཡང་མི་འདུག་པས་ཡེ་ནས་སངས་རྒྱས་པར་ལྟ་བ་
དང་༔ དེའི་ངང་ལ་རྟོག་འཛིན་ཅི་བྱུང་ཡང་ཡེ་ནས་རིག་པ་སྟོང་གསལ་དེ་ཉིད་དུ་འདུག་
པར་ཤེས་པ་དང་༔ ཕྱི་ནང་ཡུལ་གྱི་སྣང་བ་ཅི་བྱུང་ཡང་༔སྣང་བའི་དུས་ཉིད་ནས༔
ངོ་བོ་གང་དུ་ཡང་མ་གྲུབ་པས༔ཆོས་ཉིད་ཀྱི་རོལ་པ་ལས་མ་འདས་པར་ཤེས་པ་
དང་༔ཡུལ་སེམས་གཉིས་སུ་མེད་པར་ཆོས་ཉིད་བདེ་བ་ཆེན་པོ་སྤང་བླང་དགག་
སྒྲུབ་དང་བྲལ་བར་སྤྱོད་པ་དང་༔ བྱེ་བྲག་ཏུ་ཉོན་མོངས་པ་དང་༔ སྡུག་བསྔལ་ཐམས་
ཅད་བྱང་ཆུབ་ཀྱི་ལམ་དམ་པར་སྤྱོད་པ་དང་༔སེམས་ཅན་དུ་སྣང་བའི་དུས་ནས༔
གང་དུ་ཡང་མ་གྲུབ་པར་འདུག་པས་འཁོར་བ་སྤང་དུ་མེད་དེ༔ ཀ་དག་རྟོགས་པ་དང་༔
སྐུ་དང་ཡེ་ཤེས་སུ་སྣང་བ་ཐམས་ཅད་བློ་ངོས་ཀྱི་ཆོས་སུ་འདུག་པས་སངས་རྒྱས་ལ་
བསྒྲུབ་ཏུ་མེད་པར་རྟོགས་པར་གྱིས་ཤིག༔དཔལ་ཀུན་ཏུ་བཟང་པོའི་གདུང་རྒྱུད་
འཛིན་པར་འགྱུར་རོ༔ བཅུ་གཅིག་པ་གཏོང་ཐོབ་ཀྱི་ས་མཚམས་ནི་མེད་དེ༔ ཡེ་ནས་
དུས་གསུམ་དུ་འདུ་འབྲལ་མེད་པར་གནས་སོ༔ ས་མ་ཡཱ༔ ཆོས་ཐམས་ཅད་ཀྱི་རྩ་བ་
ཉམས་སུ་ལེན་པའི་མི་ཀུན་དང་མཐུན་ཅིང་༔ ཀུན་ལ་གཅེས་པའི་གདམས་པ་ཁྱད་
པར་ཅན༔ སྐྱབས་འགྲོ་སེམས་བསྐྱེད་ཀྱི་མན་ངག་རིན་པོ་ཆེ་གསེར་གྱི་ས་གཞི་ཞེས་
བྱ་བ་སྟེ༔ ཨུ་རྒྱན་གྱི་སློབ་དཔོན་པདྨ་འབྱུང་གནས་ཀྱིས༔ ཕྱི་རབས་འགྲོ་བ་རྣམས་
ཀྱི་དོན་དུ་གདམས་པ་ལས༔ མཁར་ཆེན་གཟའ་བདག་གིས་ཟིན་རིས་སུ་བཏབ་སྟེ༔
རིན་པོ་ཆེའི་གཏེར་དུ་བསྐུངས༔ ཕྱི་རབས་སྐལ་ལྡན་ལས་ཅན་རྣམས་དང་འཕྲད་པར་
ཤོག༔ ས་མ་ཡཱ༔ རྒྱ་རྒྱ་རྒྱ༔ སྦས་རྒྱ༔ གཏད་རྒྱ༔ གཏེར་རྒྱ༔ བརྡ